Altstadt (oroszul "А́льтштадт – Altstadt") az egykori porosz fővárost, Königsberget (1946 óta Kalinyingrád) eredetileg alkotó három német lovagrendi alapítású város egyike, később Königsberg egyik kerülete volt. Az 1286-os alapítású város "Kneiphof" és "Löbenicht" városaival egyetemben 1724-es egyesítésükig számított önálló városnak, ezután 1945-ig "Altstädtischer Kreis" néven a kelet-poroszországi főváros egyik városi körzeteként maradt fenn. Altstadtot a város többi részével összekötő egykori hidak a königsbergi hidak problémájának révén kulturtörténeti jelentőségűnek számítottak. Az egykor sűrűn beépített város, illetve később negyed, mely helyet adott többek között a königsbergi kastélynak illetve a königsbergi Albertina Egyetem egyes épületeinek az 1944-es brit légitámadások illetve Königsberg szovjet ostroma során szinte teljes mértékben elpusztult. A II. világháború után a Szovjetunió által annektált és Kalinyingrád névre átnevezett város többi részéhez hasonlóan az "Altstadt" sem épült újjá, épületállományából egy jelentősebb épület sem maradt fenn. Az egykori Altstadt területe ma Kalinyingrád Moszkovszkij kerületének részét képezi, a történelmi városmag helyén egy nagyobb füves terület, a soksávos Moszkvai sugárút, illetve a Szovjetek Házának torzója áll. A Szovjetunió felbomlása óta léteznek tervek a königsbergi óváros, így a Altstadt egyes részeinek újjáépítésre is.